《次韵答朱侯招游海山》
宋代·戴表元

江南春草黄，江北秋雁飞。
穷居念还往，故物悉已非。
我有青云交，山林可同归。
十年学抚琴，对客辄累欷。
岂不愿和悦，调苦心得为。
青天无古今，白日相因依。
向来炎炎人，所得一何微。
成者化埃尘，不成翻祸机。
玉美受雕镌，马良遭绊鞿。
所以旷达士，但贵知我希。
请休接舆歌，且急梁鸿噫。
名微少士责，身间免官讥。
宁无一日力，相寻尽崎岖。
霜鱼碧玉脍，水菊黄金辉。
君歌我按筑，我舞君搅衣。
此日为君欢，醉游敞船扉。

作者简介：戴表元(1244～1310）宋末元初文学家，被称为“东南文章大家”。字帅初，一字曾伯，号剡源，庆元奉化剡源榆林（今属浙江班溪镇榆林村）人。宋咸淳七年进士，元大德八年，被荐为信州教授。再调婺州，因病辞归。论诗主张宗唐得古，诗风清深雅洁，类多伤时悯乱、悲忧感愤之辞。著有《剡源集》